**Iniciatíva Zastavme hazard víta plán zrušiť podmienku petície za zákaz hazardu**

**Bratislava, 20.4.2020:** Iniciatíva Zastavme hazard víta plán vlády zrušiť podmienku petície za zákaz hazardu, ktorá sa dostala do programového vyhlásenia vlády a zaviesť zmysluplnú reguláciu počtu herní, kasín a automatov na území miest a obcí. Súčasne vítame obmedzenie reklamy a plán regulovať aj stávkové spoločnosti.

Pavol Graňák upozornil: “Predpokladáme, že Ministerstvo financií pripraví veľkú novelu zákona o hazardných hrách, ktorá prinesie viaceré pozitívne zmeny. Pri zrušení podmienky petície však nie je načo čakať a malo by k tejto zmene dôjsť čo najskôr. Pred 3 týždňami podal prokurátor žalobu na mesto Nitra a to aj napriek tomu, že sa pri opakovanej kontrole potvrdilo, že pri petícii za zákaz hazardu v Nitre bola dodržaná podmienka 30% voličov a to s veľkou rezervou. Ak chce štát ochrániť mesto Nitra, treba zasiahnuť čo najskôr. Súčasne sa tým umožní napraviť krivdu z minulosti, keď kvôli škandalóznemu rozhodnutiu krajského súdu bol zákaz hazardu v Bratislave zrušený. Následkom toho pribudlo v Bratislave viac ako 300 automatov. ”

Michal Svetko doplnil: “Dúfame, že do nového zákona sa dostanú aj mnohé iné opatrenia, ktoré pomôžu znížiť dostupnosť hazardnych hier. Sme presvedčení, že je najvyšší časť zakázať sídliskové herne, najmä v bytových domoch a malých obchodných priestoroch. Herne a kasína je vhodné na celom Slovensku obmedziť na luxusné hotely.”

Jozef Melicher doplnil: “Výrazné obmedzenie hazardu a zníženie počtu prevádzok je dôležité aj preto, aby ľudia nezačali masovo hrať vo vidine rýchlych peňazí na prekonanie súčasnej krízy. Tým by sme si ako spoločnosť spôsobili len ďalšie problémy. Dodržiavanie nových regulácii si bude vyžadovať dôraznú kontrolu a posilnenie právomocí miest a obcí. Chceme viac kontrolných subjektov pri hazarde, preto žiadame, aby sa zrušil Úrad pre reguláciu hazardných hier, ktorý odobral kontrolné oprávnenia obciam a sústredil všetko v jedných rukách, čím dochádza k nárastu rizika korupcie.“

Michal Makovník povedal: “V súčasnej dobe sme zaregistrovali množstvo reklám na online kasína, ktoré sa snažia získať hráčov po tom ako sa zavreli herne a kasína. Korona kríza môže byť pre mnohých hráčov zrkadlom či majú svoje hranie pod kontrolou a dokážu žiť šťastne aj bez hazardnej hry. Ak by cítili zúfalstvo pretože nemôžu hrať, je to jasný signál, aby vyhľadali odbornú pomoc. Žiaľ, dnes sa môžu ľahko presunúť do online prostredia. Potvrdilo sa, že prijatie poslednej novely zákona o hazardných hrách, keď bolo umožnené vstúpiť na tento trh súkromným firmám, bola veľká chyba. Prísna regulácia online prostredia, ktorá neslúži len ako obmedzenie vstupu zahraničných subjektov na náš trh musí byť jednou z hlavných priorít novej vlády v tejto oblasti.”

Peter Beňa uzavrel: “V minulosti sa urobili viaceré chyby a dúfame, že sa nájde politická vôľa ich opraviť. Určite prinesieme naše nápady a podelíme sa o svoje skúsenosti keď sa bude pripravovať novela zákona o hazardných hrách. Dúfame, že tento raz budú pripomienky občanov brané do úvahy.”

Za iniciatívu Zastavme hazard

Michal Makovník

Michal Svetko

Pavol Graňák

Jozef Melicher

Peter Beňa